GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 021-05/20-01/15**

**URBROJ: 2186/03-02-20-2**

**Cestica, 25.11.2020.**

**ZAPISNIK**

sa 20. sjednice Općinskog vijeća Općine Cestica održane dana 23. studenog 2020. godine u prostorijama Općine Cestica s početkom u 19,00 sati.

**PRISUTNI VIJEĆNICI:** Darko Majhen, Tomislav Lazar, Ivan Posavec, Tanja Veršić, Ivan Hohnjec, Ivan Bednjanić Bunić, Denis Kotolenko, Darijan Vinter, Nives Božić, Stjepan Bistrović

**PRISUTNI PUTEM VIDEO VEZE**: Lucija Rodeš

**ODSUTNI:** Marina Košutar, Milan Borak, Vlado Hip, Marijan Županić

**OSTALI PRISUTNI:** Mirko Korotaj, Ksenija Borić

**ZAPISNIČAR:** Gabriela Kos

Predsjednik Vijeća Darko Majhen otvara 20. sjednicu Općinskog vijeća Općine Cestica, pozdravlja sve vijećnike, te konstatira da je od 15 vijećnika/ca prisutno 11 vijećnika/ca (10 osobno prisutnih i 1 putem zoom aplikacije) te postoji kvorum i Odluke se mogu donositi pravovaljano. Vijećnici su u materijalima dobili Zapisnik sa 19. sjednice Općinskog vijeća Općine Cestica te pita prisutne da li ima kakvih primjedaba na Zapisnik? Kako primjedaba nema stavlja Zapisnik sa 19. sjednice na usvajanje. Svi vijećnici glasaju za te predsjednik vijeća konstatira da je Zapisnik sa 19. sjednice usvojen jednoglasno, sa 11 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA:**

Vijećnica Lucija Rodeš postavlja pitanja da li je možda moguće da se organizira skupljanje ambalaže od pesticida na našem području, pošto je ovdje mnogo poljoprivrednika, a ne da se mora to voziti u Sračinec, gdje nam je najbliže? Nadalje postavlja pitanje da li je moguće da se u Proračun stavi stavka za izgradnju pješačke staze gdje je još nema, a mogla bi se izgraditi paralelno sa radovima na aglomeraciji?

Vijećnik Stjepan Bistrović postavlja pitanje na koji način riješiti problem sa preuskim poljskim putevima, konkretno onim u Virku K. preko puta igrališta ''Mlaka'', gdje je čovjek s kombajnom trebao do svoje njive, usto što je put preuzak imao i okršaj sa stanovnikom te ulice, a bile su i prijetnje sjekirom? Da li se može i koji način riješiti takve preuske pute? Nadalje su problemi sa samim poljoprivrednicima koji na sređeni put nanose zemlju od oranja jer se po putu okreću. Zatim postavlja pitanje da li bi se u romskom naselju mogao izgraditi javni wc jer ovo je već pomalo postalo degutantno da se tamo vrše nužde svuda naokolo, pokraj ceste, pa i u grabi koja je u vlasništvu Stjepana Mislovića. Ipak to narušava sami izgled našeg sela, odnosno Općine. Trebalo bi ih se probati civilizirati, ako se već mora živjeti s njima. Postoji još jedan problem o kojem govori, a to je prodaja nekretnina u Gornjem Vratnu, gdje se Romi pozovu prilikom prodaje nekretnina, da bi se na taj način probala natući što viša cijena same nekretnine. Na kraju još upozorava na električne stupove koji se protežu po cesti kroz romsko naselje, naime oni sami potežu kablove i spajaju se na struje, a to visi na sve strane te prilikom vožnje kroz njihovo naselje moglo bi se desiti da se u to zapetljaš, a onda budu problemi, moglo bi doći do razbijanja stakala na vozilu i ne daj Bože fizičkih napada. Trebala bi Elektra malo provjeriti na koji način se troši struja i da li je netko sam na svoju ruku krade struju!

Vijećnik Tomislav Lazar postavlja pitanje da li Općina provodi kakvu kontrolu nad postavljenim dječjim igralištima ili se reagira tek nakon nečije dojave, pošto ima saznanja da su neka igrališta u lošem stanju, odnosno da se nešto slomilo?!

**ODGOVORI:**

Na pitanje vijećnice Lucije Rodeš načelnik odgovara da su firme koje se bave prodajom pesticida dužne osigurati i zbrinjavanje te ambalaže, no po Zakonu, koji je jasan, govori da se takvi spremnici postavljaju u jednom području od 20 km, pa prema tom izračunu je prvi postavljen u Majerju, ali od druge godine će morati sve takve trgovine imati svoj spremnik za zbrinjavanje takve vrste otpada. Što se tiče drugog pitanja načelnik odgovara da te stavke nema u Proračunu iz razloga jer se radi o stazi koja je dio državne ceste i to Hrvatske ceste imaju u planu izraditi, najprije treba napraviti analizu na kojim mjestima se može od Dubrave K. do rotora napraviti takva staza i tek onda bi se išlo u realizaciju toga. Naravno da će Općina Cestica sudjelovati u sufinanciranju.

Na pitanje vijećnika Stjepana Bistrovića načelnik odgovara da sa poljskim putovima ima mnogo problema jer se konstantno s tim mučimo. Do sada smo dali sređivati takve nerazvrstane ceste, pa ih evidentiramo po postojećem Prostornom planu, a isto tako se zna koliko mora biti široka. To se radi godinama, a planira se i u idućoj godini, najprije se sredi na glasi na Općinu Cestica, a onda se iskolči. Najveći su problemi sa putovima koji nisu ucrtani, a godinama se koriste. Konkretno put Banfić, godinama je tu stajala voda, a sada smo napravili zahvat i odveli vodu do šumarka, ali je cesta na mjestima široka 3m, negdje 2,5 m, a trebala bi biti 4m. Nadalje treba rješavati imovinsko – pravne odnose. Što se pak tiče nanošenja raznog otpada sa njiva na ceste i uništavanja ceste, za to bi trebao biti jedan poseban čovjek koji bi samo bio na poljima jer toga ima previše. Što se tiče Roma i javnog wc-a, misli da to ne bi imalo smisla jer to bi trebalo i održavati. Na prodaju nekretnina Općina ne može utjecati, kao ni na broj djece u školi, ni na provale kojih je sve više. Mi smo nemoćni da sami nešto poduzimamo. Što se pak tiče struje, električni stupovi postoje, krade se struja, no njihov saborski zastupnik Kajtazi im je obećao struju i već je bio sastanak sa direktorom Elektre, no ne ide to takvom brzinom kako se obećalo.

Na pitanje vijećnika Tomislava Lazara načelnik odgovara da na našem području ima 20-tak dječjih igrališta, a da bi svaki predsjednik Mjesnog odbora trebao povremeno malo prekontrolirati u kakvom su stanju. Općina uzima igrališta sa atestom, ali dešavaju se i kvarovi, koji se onda kada se firma koja ih je postavila obavijesti rješavaju.

Načelnik dodaje još jednu napomenu, a to je da je idućih 10 godina u cijeni rasvjete i popravak javne rasvjete, pa ako ima bilo kakvih potreba za popravcima, treba se javiti na Općinu u tekućem mjesecu tako da se idući mjesec to ispravi.

Predsjednik vijeća prelazi na utvrđivanje dnevnog reda za 20. sjednicu te pita da li ima netko dopunu ili izmjenu dnevnog reda? Dopune i izmjene nema te daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 11 glasova:

**Dnevni red:**

1. Donošenje I. Izmjena i dopuna Proračuna Općine Cestica za 2020. godinu sa I. izmjenama i dopunama Plana razvojnih programa Općine Cestica za 2020. godinu
   1. Donošenje I. Izmjena i dopuna Programa gradnje objekata i uređaja komunalne infrastrukture za 2020. godine
2. Donošenje Proračuna Općine Cestica za 2021. godinu i projekcije za 2022. i 2023. g. sa Planom razvojnih programa Općine Cestica za razdoblje 2021. - 2023. g.
   1. Donošenje Programa održavanja komunalne infrastrukture na području Općine Cestica za 2021. godinu
   2. Donošenje Programa gradnje objekata i uređaja komunalne infrastrukture za 2021. godinu
3. Prijedlog Plana upravljanja i raspolaganja imovinom Općine Cestica za 2021. god.
4. Prijedlog Odluke o izvršavanju Proračuna Općine Cestica za 2021. godinu
5. Prijedlog Odluke o porezima Općine Cestica
6. Prijedlog Odluke o poslovima utvrđivanja, evidentiranja, nadzora, naplate i ovrhe radi naplate općinskih poreza u 2021. godini
7. Prihvaćanje Plana asfaltiranja nerazvrstanih cesta na području općine Cestica za 2021. i 2022. godinu
8. Prijedlog Odluke o prihvaćanju Plana djelovanja Općine Cestica u području prirodnih nepogoda za 2021. godinu
9. Donošenje Plana razvoja sustava civilne zaštite na području Općine Cestica za 2021. godinu s trogodišnjim financijskim učincima

**Točka 1.**

**I. IZMJENE I DOPUNE PRORAČUNA OPĆINE CESTICA ZA 2020. GODINU SA I. IZMJENAMA I DOPUNAMA PLANA RAZVOJNIH PROGRAMA OPĆINE CESTICA ZA 2020. GODINU, A) I. IZMJENE I DOPUNE PROGRAMA GRADNJE OBJEKATA I UREĐAJA KOMUNALNE INFRASTRUKTURE ZA 2020. GODINE**

Predsjednik vijeća otvara 1. točku te moli načelnika za obrazloženje.

Načelnik objašnjava kako je kraj godine i trebaju se uskladiti stavke. Proračun je smanjen za 133.000,00 kn i stavke su preraspodijeljene prema stvarnom trošenju sredstava.

Predsjednik vijeća zahvaljuje načelniku na objašnjenu te otvara raspravu.

Nitko se ne javlja za raspravu.

Predsjednik vijeća zatvara raspravu te daje I. Izmjene i dopune Proračuna Općine Cestica za 2020. godinu sa I. izmjenama i dopunama Plana razvojnih programa Općine Cestica za 2020. godinu te pod a) I. Izmjene i dopune Programa gradnje objekata i uređaja komunalne infrastrukture za 2020. godine na usvajanje. Od 11 vijećnika, svi glasaju za. Predsjednik vijeća konstatira da su I. Izmjene i dopune Proračuna Općine Cestica za 2020. godinu sa I. izmjenama i dopunama Plana razvojnih programa Općine Cestica za 2020. godinu te pod a) I. Izmjene i dopune Programa gradnje objekata i uređaja komunalne infrastrukture za 2020. godine **usvojene jednoglasno**.

**Točka 2.**

**PRORAČUN OPĆINE CESTICA ZA 2021. GODINU I PROJEKCIJE ZA 2022. I 2023. G. SA PLANOM RAZVOJNIH PROGRAMA OPĆINE CESTICA ZA RAZDOBLJE 2021. - 2023. G.**

**A) DONOŠENJE PROGRAMA ODRŽAVANJA KOMUNALNE INFRASTRUKTURE NA PODRUČJU OPĆINE CESTICA ZA 2021. GODINU**

**B) DONOŠENJE PROGRAMA GRADNJE OBJEKATA I UREĐAJA KOMUNALNE INFRASTRUKTURE ZA 2021. GODINU**

Predsjednik vijeća otvara točku 2. i daje riječ načelniku.

Načelnik ukratko objašnjava kako se Proračun planirao prema već poznatim prihodima i rashodima, da je predviđeni manjak 4.000.000,00 kn, 2.300.000,00 kn odnosi se na povrat zajma, 2.200.000,00 kn na plaćanje udjela za aglomeraciju, 2.000.000,oo kn se odnosi na ceste, 500.000,00 kn za zacjevljenje, 2.500.000,00 kn se odnosi na sufinanciranje smještaja djece u vrtiću, sufinanciranje produženog boravka u školi, romske pomagače, radne bilježnice, naknade rodiljama i stipendije, 2.000.000,00 kn se odnosi na tekuće donacije, investicije, obnova društvenog doma u Radovec Polju, vatrogasnog doma u Babincu i Velikom Lovrečanu kroz energetsku učinkovitost te izgradnja manjeg objekta u Mjesnom odboru Jarki, zatim su toj kapitalne donacije vjerskim udrugama, crkvi u Radovcu 250.000,00 kn, crkvi u Natkrižovljanu 150.000,00 kn i Miklovoj kapeli 50.000,00 kn (dio se dobije od Ministarstva kulture) te sredstva koja su osigurana za normalno funkcioniranje Jedinstvenog upravnog odjela. Dobivena je također pozitivna ocjena za jedan projekt – uređenje parka Križovljangrad u iznosu od 740.000,00 kn, a sredstva su osigurana u Proračunu. Sve ostale stavke se detaljno mogu pročitati u samom obrazloženju koje je bilo sastavni dio materijala za sjednicu Općinskog vijeća.

Predsjednik vijeća otvara raspravu.

Vijećnik Stjepan Bistrović se javlja i postavlja pitanje kako to da postoji razlika u iznosima u Rebalansu i Proračunu, sa 11.802.000,00 na 12.566.000,00 kn.

Ksenija Borić odgovara da je to iz tog razloga što Rebalans još nije službeno izglasan, odnosno treba 8 dana od dana objave da bude službeno.

Nitko se više ne javlja za raspravu.

Predsjednik vijeća zatvara raspravu po točci 2. dnevnog reda, i daje Proračun Općine Cestica za 2021. godinu i projekcije za 2022. i 2023. g. sa Planom razvojnih programa Općine Cestica za razdoblje 2021. - 2023. g. te sa a) Programom održavanja komunalne infrastrukture na području Općine Cestica za 2021. godinu i b) Programom gradnje objekata i uređaja komunalne infrastrukture za 2021. godinu na usvajanje. Od 11 vijećnika/ca, svi vijećnici/ce glasaju za. Predsjednik vijeća konstatira da je Proračun Općine Cestica za 2021. godinu i projekcije za 2022. i 2023. g. sa Planom razvojnih programa Općine Cestica za razdoblje 2021. - 2023. g. te sa a) Programom održavanja komunalne infrastrukture na području Općine Cestica za 2021. godinu i b) Programom gradnje objekata i uređaja komunalne infrastrukture za 2021. godinu **usvojen jednoglasno**.

**Točka 3.**

**PLAN UPRAVLJANJA I RASPOLAGANJA IMOVINOM OPĆINE CESTICA ZA 2021. GOD.**

Predsjednik vijeća otvara točku 3. te daje riječ načelniku.

Načelnik objašnjava da je Općina dužna po zakonu upravljati imovinom, a u to spadaju poljoprivredna i građevinska zemljišta, nekretnine i poslovni prostori. Svime time se mora upravljati, raspolagati i održavati.

Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu po točci 3. dnevnog reda, i daje Plan upravljanja i raspolaganja imovinom Općine Cestica za 2021. godinu na usvajanje. Od 11 vijećnika/ca, svi vijećnici/ce glasaju za. Predsjednik vijeća konstatira da je Plan upravljanja i raspolaganja imovinom Općine Cestica za 2021. godinu **usvojen jednoglasno.**

**Točka 4.**

**ODLUKA O IZVRŠAVANJU PRORAČUNA OPĆINE CESTICA ZA 2021. GODINU**

Predsjednik vijeća otvara točku 4. i moli načelnika za objašnjenje.

Načelnik objašnjava kako je to Odluka koja se svake godine donosi prilikom izglasavanja Proračuna te upućuje vijećnike na članak 9. Odluke koji govori o tome koliko će se Općina zadužiti u 2021. godini, a prilikom pojedinačnog zaduživanja sigurno će trebati još posebna suglasnost vijeća.

Predsjednik vijeća otvara raspravu.

Nitko se ne javlja za raspravu te predsjednik vijeća zaključuje raspravu i daje Odluku o izvršavanju Proračuna Općine Cestica za 2021. godinu na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o izvršavanju Proračuna Općine Cestica za 2021. godinu **usvojena jednoglasno**.

**Točka 5.**

**ODLUKA O POREZIMA OPĆINE CESTICA**

Predsjednik vijeća otvara točku 5. te daje riječ načelniku.

Načelnik objašnjava kako se sada radi o pročišćenom tekstu Odluke, nakon svih odluka koje su se ovih nekoliko godina mijenjale, a zadnja izmjena koja je bila odnosila se na naknadu kuća za odmor, koja iznosi za sve 7 kn po m².

Predsjednik vijeća otvara raspravu.

Nitko se ne javlja za raspravu, te daje Odluku o porezima Općine Cestica na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o porezima Općine Cestica **usvojena jednoglasno**.

**Točka 6.**

**ODLUKA O POSLOVIMA UTVRĐIVANJA, EVIDENTIRANJA, NADZORA, NAPLATE I OVRHE RADI NAPLATE OPĆINSKIH POREZA U 2021. GODINI**

Predsjednik vijeća otvara točku 6. te daje riječ načelniku.

Načelnik objašnjava kako tom Odlukom svake godine dajemo Poreznoj upravi ovlast da umjesto nas naplaćuje porez na kuće za odmor i porez na potrošnju, a isto tako vodi i njihovu učinkovitost naplate i ovrhe.

Predsjednik vijeća otvara raspravu.

Nitko se ne javlja za raspravu, te daje Odluku o poslovima utvrđivanja, evidentiranja, nadzora, naplate i ovrhe radi naplate općinskih poreza u 2021. godini na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o poslovima utvrđivanja, evidentiranja, nadzora, naplate i ovrhe radi naplate općinskih poreza u 2021. godini **usvojeno jednoglasno**.

**Točka 7.**

**PLAN ASFALTIRANJA NERAZVRSTANIH CESTA NA PODRUČJU OPĆINE CESTICA ZA 2021. I 2022. GODINU**

Predsjednik vijeća otvara točku 7. te daje riječ načelniku.

Načelnik govori o tome kako se u ovih 3 godine dosta dionica asfaltiralo, dok je ova godina bila više usmjerena na Kulturni centar, no iduće dvije godine bi se opet asfaltiralo po predloženom Planu. U planu su i dvije dionice produžetak ulice na Trgu branitelja u G. Vratnu i dionica koja spaja Radovec Polje i Virje Otok (iz Plana), ali za njih postoje građevinske dozvole, velike su duljine i čeka se otvaranje nekih natječaja, kako bismo ih prijavili. Planiramo raspisati javni nabavu – okvirni sporazum na dvije godine, a na taj način bi riješili neke dionice da se ne mora više toliko izdvajati sredstava za održavanje.

Predsjednik vijeća otvara raspravu.

Vijećnik Stjepan Bistrović govori o Vrtnoj ulici, koja je najprometnija sporedna ulica u G. Vratnu te je zbog toga i dosta devastirana, a i loše je izveden asfalt, ima dosta napuknuća, to se dešava jer su bankine više od same ceste. Načelniku je poznat problem sa tom cestom i govori o tome kako su se nedugo pokrpale dvije rupe. Vijećnik S. Bistrović se nadovezuje i kaže da nije baš nešto pokrpano i da se natrag pojavila rupa. Načelnik kaže da će se ta cesta riješiti iz tekućeg održavanja. Vijećnik S. Bistrović predlaže da se stavi u plan i cesta između stare kuće Majstrik i Vrtne ulice.

Vijećnica Lucija Rodeš postavlja pitanje na koju se cestu misli u samom Planu kada piše Vratno Otok – Velečić Ivan, da li se misli na Feliksa ili Majstrika? Načelnik odgovara da se misli na Feliksa. Vijećnica L. Rodeš predlaže da se i dionica Majstrik stavi u Plan – to je oko 100 m. Načelnik prihvaća dopune.

Nitko se više ne javlja za raspravu, te daje Plan asfaltiranja nerazvrstanih cesta na području općine Cestica za 2021. i 2022. godinu na usvajanje. Od 11 vijećnika/ca, svi glasaju za. Predsjednik vijeća konstatira da je Plan asfaltiranja nerazvrstanih cesta na području općine Cestica za 2021. i 2022. godinu **usvojen jednoglasno**.

**Točka 8.**

**ODLUKA O PRIHVAĆANJU PLANA DJELOVANJA OPĆINE CESTICA U PODRUČJU PRIRODNIH NEPOGODA ZA 2021. GODINU**

Predsjednik vijeća otvara točku 8. te daje riječ pročelnici.

Ukratko objašnjavam od kojih se sve dijelova sastoji Plan djelovanja, na koji se način proglašavaju prirodne nepogode, kako se prijavljuju štete, kakve sve mjere postoje po vrstama prirodnih nepogoda, koje su preventivne mjere radi umanjenja posljedica, tko su nositelji mjera te način dodjele i raspodjele sredstava žurne pomoći.

Predsjednik vijeća otvara raspravu.

Nitko se ne javlja za raspravu, te daje točku 8. na usvajanje.

Od 11 vijećnika/ca, svi glasaju za. Predsjednik vijeća konstatira da je Odluka o prihvaćanju Plana djelovanja Općine Cestica u području prirodnih nepogoda za 2021. godinu **usvojena jednoglasno.**

**Točka 9.**

**PLAN RAZVOJA SUSTAVA CIVILNE ZAŠTITE NA PODRUČJU OPĆINE CESTICA ZA 2021. GODINU S TROGODIŠNJIM FINANCIJSKIM UČINCIMA**

Predsjednik vijeća otvara točku 9. te daje riječ pročelnici.

Pročelnica govori o tome kako smo dužni svake godine donositi Plan razvoja sustava civilne zaštite, a sukladno Zakonu o sustavu civilne zaštite te objašnjava što je sve sadržaj ovog dokumenta. Najviše su zastupljeni podaci o Operativnim snagama sustava civilne zaštite te koje su njihove zadaće.

Predsjednik vijeća otvara raspravu.

Vijećnik Stjepan Bistrović postavlja pitanje kako to da među pravnim osobama nema niti jednog subjekta koji posjeduju teretna vozila, a u slučaju kakve veće nesreće? Pročelnica odgovara da su takvi subjekti bili prije par godina sastavni dio pravnih osoba, ali kako se zakon mijenjao tako više nisu dio pravnim osoba, no navedeni su u svim našim planovima koji se tiču civilne zaštite.

Nitko se ne javlja za raspravu, te daje točku 9. na usvajanje.

Od 11 vijećnika/ca, svi glasaju za. Predsjednik vijeća konstatira da je Plan razvoja civilne zaštite na području općine Cestica za 2021. godinu s trogodišnjim financijskim učincima **usvojen jednoglasno.**

Predsjednik vijeća konstatira da je dnevni red iscrpljen, zahvaljuje vijećnicima/cama na dolasku te zaključuje 20. sjednicu Općinskog vijeća Općine Cestica.

Sjednica završila u 20,10 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

Darko Majhen, mag.pol.